劉忠顯挽詞
作者：鄧肅
朝代：宋

paragraphs: 城頭皂幟作雲飛，城中不縱胡馬嘶。
虎狼那顧百萬衆，政期生載人傑歸。
天王遣公赴狂虜，胡奴列拜聽奇語。
軍中相慶得左車，便覺笑談混天宇。
先生一笑凜長虹，此膝那屈穹廬中。
平生數奇似李廣，自許孤忠如魯公。
氈帳歸來眥欲裂，北望紫微湮涕血。
更期結草報君王，夜半無人徑自絕。
城門初開聞訃書，參騫哭往萬人俱。
義色忠軀略不變，忠言凜凜在襟裾。
當時中國滿朱紫，不臣女真即臣楚。
聞公高節端不回，身雖亡恙氣先死。
英風吹到新冕旒，天恩夜破九泉幽。
佳城可葬不可沒，時有紅光上斗牛。
我昔從公子弟列，欲報公知效公節。
公騎箕尾我誰依，獨上山巔采薇蕨。